REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/21-15

27. januar 2015. godine

B e o g r a d

ZAPISNIK

16. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 26. JANUARA 2015. GODINE

Sednica je počela u 10,15 časova.

Sednicom je predsedavala mr Aleksandra Jerkov, predsednica Odbora.

Sednici su prisustvovali članovi Odbora: Milan Knežević, Mileta Poskurica, Marko Atlagić, Vladimir Orlić, Nevenka Milošević, Dijana Vukomanović, Anamarija Viček, Jelisaveta Veljković, Ninoslav Stojadinović, Milena Bićanin, Olena Papuga i Riza Halimi.

Sednici Odbora je prisustvovala zamenik člana Odbora: Gordana Topić.

Sednici Odbora nisu prisustvovali: Irena Aleksić niti njen zamenik Željko Sušec, Ljubiša Stojmirović niti njegova zamenica Biljana Ilić Stošić, Nebojša Petrović i Žarko Obradović.

Sednici Odbora prisustvovali su Srđan Verbić, ministar prosvete, nauke i tehnološkog razvoja, Zorana Lužanin, pomoćnik ministra prosvete, nauke i tehnološkog razvoja i Vladimir Bojković, savetnik u Ministarstvu prosvete, nauke i tehnološkog razvoja.

**Na početku sednice Aleksandra Jerkov, predsednica Odbora predložila je da se dnevni red sednice dopuni tačkom 3. „Razno“. Predlog je usvojen većinom glasova (osam glasova za, troje nije glasalo)**

D n e v n i r e d

1. Informacija o pripremi Zakona o udžbenicima;

2. Razmatranje predloga za izmenu utvrđene liste kandidata za izbor članova Nacionalnog saveta za visoko obrazovanje;

3. Razno.

Pre prelaska na razmatranje dnevnog reda Odbor je, bez primedbi, usvojio zapisnik 15. sednice (10 glasova za, dvoje nisu glasili).

Prva tačka dnevnog reda - **Informacija o pripremi Zakona o udžbenicima**

Aleksandra Jerkov, predsednica Odbora, je podsetila ministra prosvete, nauke i tehnološkog razvoja, da su članovi Odbora veoma zainteresovani da učestvuju u procesu izrade Zakona o udžbenicima, pre nego što on uđe u skupštinsku proceduru kao i tome da postoji želja za organizovanjem Javnog slušanja u Narodnoj skupštini.

Srđan Verbić, ministar prosvete, nauke i tehnološkog razvoja, se na početku izlaganja zahvalio članovima Odbora na podnošenju Predloga za donošenje autentičnog tumačenja odredaba člana 13. stav 3. tačka 5. Zakona o osnovama sistema obrazovanja i vaspitanja, pre svega iz razloga što je mišljenje i Ministarstva, prosvete, nauke i tehnološkog razvoja da više nastavnika treba da bude zastupljeno u sastavu Nacionalnog prosvetnog saveta.

U vezi sa izradom Nacrtom Zakona o udžbenicima, istakao je da se zakon priprema dugo ali temeljno. Do sada je održano više okruglih stolova na kojima su učešće uzeli predstavnici: nevladinog sektora, nacionalni saveti nacionalnih manjina, stručnih društava i predstavnici zajednica srednjih stručnih škola. Održana je javna rasprava koja je bila dobro propraćena, četiri velike tribine u Nišu, Beogradu (dve tribine) i Subotici. Kako je ministar rekao, važno je imati u vidu da je u Srbiji tržište udžbenika veoma otvoreno i za druge izdavače sem Zavoda za izdavanje udžbenika i nastavna sredstva (unazad 10 – 12 godina) i da s tim u vezi postoje kako pozitivni tako i negativni efekti. Pozitivni efekti se ogledaju pre svega u podizanju kvaliteta udžbenika za niže razrede osnovne škole koji je bolji nego pre 2000. godine, dalje postoji svest da je standard povećan, da udžbenici treba da se prilagode uzrastu dece, da ilustracije udžbenika treba da budu prilagođene uzrastu dece itd. Negativni efekti se ogledaju u tome što je otvaranje tržišta prilično neuređeno i asimetrično. U ovom trenutku postoji 79 izdavača, što je mnogo u odnosu na druge zemlje u okruženju. Asimetrija se dobro vidi kod ciljne grupe tj. tržišta koje prepoznaju izdavači. Trenutno je 1700 odobrenih naslova za osnovnu školu. S druge strane, nema novih udžbenika za srednje stručne škole iz razloga male veličine tržišta. Svi izdavači bi hteli da štampaju udžbenike za osnovne škole gde je ciljna grupa 60 – 70 000 udžbenika, a nemaju interes da ih štampaju tamo gde je ciljna grupa oko 1000 učenika, kao što je slučaj u srednjoj stručnoj školi. Takvu situaciju država ne može da dozvoli. Suština novog Zakona o udžbenicima podrazumeva da se jedan deo odgovornosti prenese na same izdavače, tako što bi udžbenike trebalo prevoditi i na jezike nacionalnih manjina, prilagoditi ih učenicima sa posebnim potrebama; znači da se ne može izdavati-štampati samo za najveću ciljnu grupu koja donosi najviše profita. Moraju obezbediti da se udžbenici štampaju i za srednje stručne škole. Ministarstvo je svesno da je štampanje udžbenika skup posao kada je tržište malo i zbog toga postoji želja da udžbenik ne bude jedino nastavno sredstvo već da kada za to postoji interes to budu i priručnici i da se omogući brzo akreditovanje novih nastavnih sredstava. Jedan deo nastavnog sadržaja se reprezentuje i kroz elektronski dodatak, koji je prilično fleksibilan i predstavlja jedan korak ka elektronskom udžbeniku. Važno je reći da je po prvi put ovim zakonom predviđena maksimalna cena i maksimalni obim udžbenika. Ovim zakonom država preuzima obavezu da propiše maksimalnu cenu i maksimalan obim strana na sebe. Finansijski efekti zakona su jako važni. Do sada je postojala situacija u kojoj su se udžbenici birali svake godine tako da nije postojala mogućnost nasleđivanja udžbenika. Prema Nacrtu ovog zakona, akreditacija udžbenika (važenje) bi bila na četiri godine, a ukoliko bi se ukazala potreba da se oni akredituju i ranije za to će postojati ubrzana procedura. Kada je u pitanju ukupna masa novca koja je u opticaju, do sada su se pitali samo izdavači i nastavnici što je za posledicu imalo to da se mnogo udžbenika nije koristilo u punom kapacitetu. Nacrt novog zakona menja ko sve može da učestvuje na tržištu udžbenika. Do sada su to bili samo licencirani izdavači, međutim te licence nisu govorile ništa o kvalitetu rada izdavača te Ministarstvo smatra da licenca i nije toliko bitna. Prema Nacrtu novog zakona na tržištu će moći da učestvuje svako ko ima dozvolu za izdavačku delatnost, ali neće moći svi da prodaju nego samo oni koji budu prihvaćeni od strane 15% škola. Takođe, izdavači će biti u obavezi da uplate određenu sumu novca za potrebe recenzije udžbenika koje budu štampali, a do sada je to bila obaveza samo države. Trenutno važeći zakon je omogućavao da podaci o tome ko pregleda udžbenik budu vrlo netransparentni, kao i koje su zamerke na udžbenik i zbog čega udžbenik jeste ili nije odbijen. Prema Nacrtu novog zakona predviđeno je da bude više recenzenata i da recenzent ne može da vidi kome pregleda udžbenik. Ministar je rekao da je projekat besplatnih udžbenika bio posledica prethodnog stanja, da će se Nacrtom zakona i tu uvesti novine i da država i dalje ima potrebu da pomogne najsiromašnijim đacima.

Mileta Poskurica, je istakao da ovaj Nacrt zakona prvi put ima pred sobom i da imajući tu činjenicu u vidu može da kaže da je tekst etapno i pažljivo razrađen. Kako je rekao, data je šansa većem broju izdavača što je dobro. Bitno je da u Nacrtu postoji plan i lista udžbenika. Napravljen je jedan kvalitativni pomak u pogledu recenzije udžbenika što takođe, pozdravlja kao i period u kom se vrši akreditacija udžbenika i način izbora. Na kraju je zaključio da podržava tekst Nacrta zakona bez, većih primedaba.

Nevenka Milošević, je istakla da ona kao nastavnik dolazi iz prakse i da je zbog toga zainteresovana za unapređenje oblasti izdavanja udžbenika. Pitanje od značaja za primenu novog zakona koje je uputila ministru jeste da li će novi zakon biti primenjiv za školsku 2015/16 godinu. Rekla je da su se do sada udžbenici birali najviše prema marketingu. Veruje da će novim zakonom takva situacija biti promenjena. Kao neko ko je radio u mlađim razredima istakla je da je važno da se uvede standardizacija ćiriličnog jezika, slova, reči, da ilustracija teksta bude sprovedena na odgovarajući način. Podržala je uvođenje novog pristupa u podeli besplatnih udžbenika, da udžbenici ubuduće važe četiri godine kao i organizovanje Javnog slušanja na temu donošenja novog zakona.

Srđan Verbić, ministar prosvete, nauke i tehnološkog razvoja je odgovorio, da će zakon biti primenjiv za školsku 2015/16 godinu i da se započelo sa procesom standardizacije ćiriličkog pisma.

Olena Papuga, je navela da joj je drago da se na sednici Odbora i pre nego što je zakon ušao u skupštinsku proceduru raspravlja o tekstu Nacrta zakona. Najviše je interesovalo pitanje finansiranja udžbenika na jezicima nacionalnih zajednica tj. svih drugih niskotiražnih udžbenika. Prema njenom mišljenju trenutna formulacija u vezi sa finansiranjem ovih udžbenika ostavlja prostor da ono ne bude najoptimalnije sprovedeno.

Zorana Lužanin, pomoćnica ministra prosvete, nauke i tehnološkog razvoja, je rekla da je Ministarstvo svesno težine ovog pitanja i da je našlo rešenje gledano pre svega iz dva aspekta. Jedno je, da niskotiražni udžbenici budu finansirani, a drugo da svi učenici imaju pristup svim udžbenicima. Jedna od novina, kojom će ovo pitanje biti rešeno, jeste da izdavač prilikom predaje rukopisa koji će biti štampan predaje i saglasnost da se finasira štampanje i prevođenje teksta na jezike nacionalnih manjina iz njegovih izvora. Takođe, biće dozvoljeno i da nacionalne manjine štampaju udžbenike na svom jeziku pod uslovom da prihvate maksimalnu cenu kao i uvoz iz inostranstva. Odgovornost za tačnost prevoda snosiće izdavači. Ministarstvo želi da sa onim državama maticama u kojima postoji i srpska manjina sklopi dogovor o saradnji tako što će postojati obaveza obostranog pregleda teksta udžbenika.

Milena Bićanin, je istakla da je u pogledu donošenja novog zakona o udžbenicima važan rezultat. Kako je rekla ona vidi dva nivoa pitanja koje prevashodno treba rešiti u cilju dobijanja jednog novog kvaliteta koje novim zakonom treba postići. Prvo, regulisanje pitanja tržišta koje se otvorilo i koje može dovesti do raznih oblika korupcije, koje treba sprečiti.

Drugo, regulisanje načina izbora udžbenika u kom je neophodno da se pre svega pitaju ljudi koji rade u obrazovanju. Takođe je rekla, da podržava i rešavanje pitanja problema finansiranja niskotiražnih udžbenika (nacionalnih manjina i dece sa posebnim potrebama).

Milan Knežević, je podržao organizovanje Javnog slušanja sa temom donošenja novog zakona o udžbenicima koji je do sada više puta menjan i da se sa Ministarstvom treba dogovoriti o učesnicima Javnog slušanja.

Ninoslav Stojadinović, je istakao da je ministar dobro detektovao probleme u oblasti udžbenika. Prema njegovom mišljenju, jedan od prioriteta jeste eliminisanje problema koji postoje sa izdavanjem udžbenika. Za njega je nedoputivo da za pojedine predmete nisu izdavani udžbenici 15 – 20 godina unazad i da ovo pitanje treba rešiti. Na kraju, zaključio je da se nada da će se nakon organizovanog Javnog slušanja i plenarne sednice Narodne skupštine, postojeći tekst nacrta zakona znatno unaprediti.

Riza Halimi, je ukazao na probleme koji postoji u vezi udžbenika na jezicima nacionalnih manjina i kao jedan od najvećih istakao da mnogi od njih nisu u upotrebi. Prema njegovom mišljenju, sve se prepustilo nacionalnim savetima nacionalnih manjina. Takođe smatra, da članovi 21. i 29. Nacrta zakona o udžbenicima nisu dovoljno međusobno usklađeni i nerešavaju dovoljno problematiku kojom se bave.

Anamarija Viček, je konstatovala da je u odnosu na tekst Nacrta zakona koji je bio tema rasprave na tribini u Subotici ovaj tekst znatno unapređen. Mišljenja je, da u članu 22. Nacrta, kada se radi o udžbenicima koji se štampaju na jezicima nacionalnih manjina, u ocenjivanju kvaliteta rukopisa treba uzeti u obzir predlog Nacionalnog saveta nacionalnih manjina, kao i da učešće uzmu i zaposleni u Pedagoškom zavodu Vojvodine ili prevodilac koga oni predlože. Kod člana 36. je predložila, da se pored obaveze izdavača da štampa udžbenike, unese obaveza i da ga prevede.

Dijana Vukomanović, pohvalila je ovaj oblik saradnje Odbora i Ministarstva. Prema njenom mišljenju, akcenat u primeni budućeg zakona treba da bude na deci i nastavnicima. Zbog toga misli da bi efekat mogao da bude pozitivniji ukoliko bi se učitelji i nastavnici u većoj meri uključili u proces izrade zakona budući da oni svakodnevno rade s decom. Pohvalila je to što Ministarstvo nastavlja sa primenom projekta besplatnih udžbenika.

Vladimir Orlić, se pridružio ocenama članova Odbora da je trenutni tekst Nacrta zakona dobar. Interesovalo ga je u kojoj fazi se tekst nalazi. Kako je rekao ima dosta pitanja ali će ih ostaviti za Javno slušanje, koje će biti organizovano. Smatra da je uvođenje elektronskog dodatka zanimljivo i podržava ga. S tim u vezi, predložio je da se uz štampanje udžbenika priloži i elektronski dodatak. Takođe, naveo je da ne bi bilo loše pojasniti šta se smatra stručnim društvom. Dalje, interesovalo ga je u situaciji kada se rukopis vraća izdavaču na manje korekcije, da li taj rok za korekciju rukopisa utiče na konačne rokove za štampanje rukopisa. Ovo bi prema njegovom mišljenju trebalo izbeći, kako neko ko nije objektivno odgovoran za kašnjenje ne bi trpeo. Na kraju, izneo je i predlog za postojanje javno dostupnih podataka kod ocenjivanja rukopisa (ekspertize) koji bi sadržali podatke na koji način se došlo do određenih ocena.

Srđan Verbić, ministar prosvete, nauke i tehnološkog razvoja, odgovorio je da se Nacrt zakona trenutno prevodi na engleski jezik, da će potom biti dobijeno mišljenje od strane Evropske komisije kao i od drugih ministarstava i da je ministarstvo raspoloženo da se u Narodnoj skupštini organizuje Javno slušanje.

Zorana Lužanin, pomoćnica ministra prosvete, nauke i tehnološkog razvoja, rekla je da će prilikom podnošenja Predloga zakona u skupštinsku proceduru svaki član predloga zakona biti detaljno objašnjen pa samim tim i član koji reguliše rokove u vezi korekcije rukopisa.

Aleksandra Jerkov, predsednica Odbora, je na kraju diskusije predložila da Odbor usvoji odluku o organizovanju Javnog slušanja, 18. februara 2015. godine u dogovoru sa Ministarstvom prosvete, nauke i tehnološkog razvoja, ne samo u vezi termina, već i liste česnika.

Druga tačka dnevnog reda – **Razmatranje predloga za izmenu utvrđene liste kandidata za izbor članova Nacionalnog saveta za visoko obrazovanje**

U okviru druge tačke dnevnog reda Odbor je **razmatrao je predlog za izmenu utvrđene liste kandidata za članove Nacionalnog saveta za visoko obrazovanje, koju je Odbor dostavio Narodnoj skupštini na usvajanje kao Zbirnu listu kandidata uz izveštaj od 15. januara 2015. godine, broj 02-62/15** . Tom prilikom Odbor je obavešten da je Zaključkom Vlade od 23. januara, povučen predlog da se za člana Nacionalnog saveta za visoko obrazovanje, sa liste koju podnosi Vlada Republike Srbije, izabere dr Branislava Belić, vanredni profesor Poljoprivrednog fakulteta Univerziteta u Novom sadu.Umesto Branislave Belić, **Vlada je predložila da se za člana Saveta izbere dr Milan Jovanović, redovni profesor Fakulteta političkih nauka u Beogradu,** umesto Branislave Belić.

U obrazloženju zaključka se navodi da je dr Branislava Belić, kao kandidat za člana Saveta, istovremeno i potpredsednik Skupštine AP Vojvodine, a kako je odredbom člana 10. stav 10. Zakona o visokom obrazovanju propisano da član ovog saveta ne može biti lice izabrano, postavljeno ili imenovano na funkciju u državnom organu, organu teritorijalne autonomije...to je donet zaključak o povlačenju njene kandidature.

Odbor je razmotrio predlog Vlade da se za člana Saveta izbere dr Milan Jovanović, redovni profesor Fakulteta političkih nauka u Beogradu i konstatovao da je podnet u skladu sa odredbama člana 10. Zakona o visokom obrazovanju.

**Odbor je nakon glasanja (12 glasova za jedan nije glasao) zaključio:**

**- da se predloži izmena utvrđene Zbirne liste kandidata i to tako, što će se u delu liste koju je predložila Vlada, pod rednim brojem 18, umesto prof. dr Branislave Belić, nalaziti prof. dr Milan Jovanović;**

**- da se u prethodnom izveštaju, na strani 23, briše biografija prof. dr Branislave Belić;**

**- da se izmenjena Zbirna lista kandidata dostavi Narodnoj skupštini na dalji postupak, zajedno sa biografijom prof. dr Milana Jovanovića.**

**Odbor predlaže da se izmenjena Zbirna lista kandidata razmotri PO HITNOM POSTUPKU u skladu sa članom 167. Poslovnika, jer su se stekli uslovi za sprovođenje postupka za izbor 21 člana Nacionalnog saveta za visoko obrazovanje na period od četiri godine.**

**Hitan postupak se predlaže, s obzirom na to da je mandat članovima Saveta istekao 29. decembra 2014. godine.**

Treća tačka dnevnog reda – **Razno**

Ninoslav Stojadinović, je pohvalio Pravilnik o kategorizaciji i rangiranju naučnih časopisa. Prema njegovom mišljenju učinjen je značajan napredak u odnosu na prethodni.

Riza Halimi, je podsetio je na postojanje problema u vezi sa nostrifikacijom fakultetskih diploma sa prostora Kosova i Metohije. Kako je rekao, postoje problemi zbog trenutne neusklađenosti uredbe Vlade koja reguliše ovu materiju i akata Univerziteta koji uglavnom još nisu ni doneti. Apelovao je na hitno rešavanje ovog problema.

Nevenka Milošević, se interesovala dokle se stiglo sa problemom štrajka prosvetnih radnika kao i da li se radi na obrazovanju jedinice u okviru Ministarstva prosvete, nauke i tehnološkog razvoja koja bi trebalo da se bavi pitanjem inkluzije.Takođe, iznela je stav da treba da se promeni način izbora direktora s obzirom da trenutno postoje problemi u praksi. Podsetila je na potrebu rešavanja problema viška administrativnih poslova koje zaposleni u prosveti obavljaju.

Srđan Verbić, ministar prosvete, nauke i tehnološkog razvoja, rekao je da je generalni stav Vlade da niko, pa ni prosvetni radnici neće biti izuzeti od smanjenja plata, ali da ministarstvo i sindikati treba da budu partneri jer ima dosta pitanja povodom kojih treba da sarađuju. Što se tiče organizovanja nove organizacione jedinice u okviru ministarstva, ministar je rekao da će se poslovi u njoj obavljati na osnovu donacije UNICEFa ,jedan deo, a drugi, iz postojećih resursa. U vezi sa izborom direktora škola, istakao je da će to biti jedna od tema na sednici Odbora, jer se radi na izmeni zakona koji reguliše ovu materiju, a kada je u pitanju višak administrativnih poslova, radi se na njegovoj racionalizaciji.

Aleksandra Jerkov, predsednica Odbora je rekla da će se na proveri navoda iz predstavke koja je podneta Odboru, a tiče se dovođenja u sumnju verodostojnosti sticanja zvanja dr Damnjana Radosavljevića, profesora Visoke poslovno-tehničke škole strukovnih studija u Užicu, koji je od strane Konferencije akademija strukovnih studija predložen za kandidata za člana Nacionalnog saveta za visoko obrazovanje, angažovati Marko Atlagić, koordinator radne grupe za predstavke Odbora.

Na kraju je zaključila, da će se sekretar Odbora u koordinaciji sa predstavnicima ministarstva prosvete, nauke i tehnološkog razvoja, dogovoriti o terminu i učesnicima održavanja Javnog slušanja na temu: “ Nacrta zakona o udžbenicima“ (okvirno održaće se u prvoj polovini februara 2015. godine).

Sednica je završena u 12 časova i 50 minuta.

SEKRETAR PREDSEDNICA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Dragomir Petković mr Aleksandra Jerkov